દરિયામાં અંદર સુધી જઈને મોટી બોટ કે ટ્રોલરોની મદદથી માછીમારી કરનારા મોટા માછીમારોને મળતો માછલીનો જથ્થો પણ ઘટી ગયો છે ત્યારે દરિયા કિનારા પર રહીને મર્યાદિત સાધનો વડે મચ્છી પકડનારા માટે તો રોજરોટી છીનવાય તેવો ભય ઊભો થયો છે. આવા માછીમારો સહેલાઈથી માછીમારી કરી શકે તે માટે એક નવતર પ્રયોગ હાથ ધરાયો છે. સ્થાનિકે ઉપલબ્ધ વસ્તુઓ વડે પાંજરું બનાવીને તેને માછીમારીની જાળી લગાવીને તે પાંજરું દરિયાના પાણીમાં મૂકવાનું, તેમાં ફિશ સીડ તરીકે ઓળખાતી નાની માછલીઓ છોડવાની અને તેને નિયમિત ખોરાક પૂરો પાડવાનો. જો આટલું જ કોઈ માછીમાર કરે તો ૬થી ૮ મહિનામાં તે સહેલાઈથી બજારમાં સારી કિંમતે વેચી શકે તેવી મોટી માછલીનો જથ્થો તે પાંજરામાં તૈયાર થઈ જાય. આમ ઓછા મૂડીરોકાણ, ઓછી મહેનતથી માછીમારો પોતાની રોજીરોટી મેળવી શકે.